**Θεσσαλονίκη, 25 Φεβρουαρίου 2021**

**Προς:** Δικηγορικό Σύλλογο Θεσσαλονίκης

πρόεδρο, κ. Δημήτρη Κουτσοχήνα

Αγαπητέ κ. Κουτσοχήνα,

Με την παρούσα επιστολή θα ήθελα να σας ενημερώσω για την υπ αριθμ. 4140/12.2.2021 ερώτηση που κατέθεσα στη Βουλή, αναφορικά με την ένταξη των δικηγόρων στο πρόγραμμα Επιστρεπτέας Προκαταβολής.

Ειδικότερα, κατανοώντας τα ζητήματα που αντιμετωπίζει ο κλάδος, λόγω και της διττής ιδιότητάς μου ως μάχιμη δικηγόρος και βουλευτής Α΄ Θεσσαλονίκης, έθεσα το θέμα που έχει προκύψει με την εξαίρεση μεγάλου αριθμού δικηγόρων από το πρόγραμμα Επιστρεπτέας Προκαταβολής 5, που έχει θεσπιστεί για την οικονομική ενίσχυση επαγγελματιών.

Τεκμηριώνοντας το ζήτημα αυτό, αναφέρθηκα στα στοιχεία που μου παραθέσατε κατά την πρόσφατη συνάντησή μας, σημειώνοντας ότι πολλοί δικηγόροι δεν μπορούν να υπαχθούν στην εν λόγω ευνοϊκή ρύθμιση, καθώς δεν πληρούν τη βασική προϋπόθεση να διαθέτουν μειωμένες απολαβές κατά τους μήνες Σεπτέμβριο και Οκτώβριο 2020, εφόσον το συγκεκριμένο χρονικό διάστημα τα δικαστήρια λειτουργούσαν κανονικά και οι δικηγόροι ασκούσαν απρόσκοπτα τα επαγγελματικά τους καθήκοντα.

Δεδομένου ότι τα δικαστήρια της χώρας παραμένουν κλειστά μέχρι σήμερα για την πλειοψηφία των διαδικασιών τους, επισήμανα ότι οι δικηγόροι, ιδίως οι νεότεροι στον κλάδο, βρίσκονται σε δυσχερή οικονομική κατάσταση, αδυνατώντας να καλύψουν ακόμα και τις βασικές τους υποχρεώσεις και ανάγκες.

Στο πλαίσιο αυτό, υπερθεμάτισα ότι η υπαγωγή τους στο ευνοϊκό μέτρο της Επιστρεπτέας Προκαταβολής θα αποτελούσε ιδιαίτερα σημαντική στήριξη για τον κλάδο.

Λαμβάνοντας υπόψιν τα παραπάνω, έθεσα στους αρμόδιους Υπουργούς το εξής ερώτημα:

**Αν προτίθενται στο πλαίσιο των οικονομικών δυνατοτήτων να λάβουν μέτρα για την περαιτέρω οικονομική ενίσχυση των δικηγόρων, μέσω της υπαγωγής τους στους δικαιούχους της Επιστρεπτέας Προκαταβολής 5.**

Συνημμένα σας αποστέλλω το επίσημο έγγραφο της ερώτησης που κατέθεσα στη Βουλή, την οποία μπορείτε να κοινοποιήσετε και στα υπόλοιπα μέλη σας για να ενημερωθούν.

Γνωρίζοντας τα ζητήματα που αντιμετωπίζουν οι δικηγόροι και δεδομένου ότι στηρίζω τον κλάδο ούσα η ίδια μάχιμη δικηγόρος, ως βουλευτής Α΄ Θεσσαλονίκης, παραμένω στη διάθεσή σας να επικοινωνείτε μαζί μου για όποιο ζήτημα σας απασχολεί, ώστε να το προωθώ αρμοδίως.

Με εκτίμηση

***Άννα Ευθυμίου***

***Βουλευτής Α΄ Θεσσαλονίκης***